Det er en mørk øl, der bliver tappet fra tanken på Frederikshavn Bryghus. Og øllen er ikke bare mørk. Den er også ekstremt stærk. Hele 19 procent alkohol er der i specialøllen ”Keine Hexerei”, som bryghuset snart er klar til at skænke. - Den er virkelig stærk, men den er stadigvæk brygget med almindelig ølgær. Vi har brugt eksempelvis belgisk ølgær, så den ligner en ekstrastærk belgisk øl, siger brygmester Tom Schafferhans fra Frederikshavn Bryghus. Frederikshavn Bryghus begyndte at brygge øl i begyndelsen af 2019, hvor tyske Tom Schafferhans blev ansat som brygmester. Den nye brygmesters første opgave var at lave en håndfuld klassiske øl. - Når han havde lavet dem, så måtte han have lov til at gå videre med at lave nogle specialøl af forskellige slags, og Tom havde lyst til at lave en meget stærk øl, og det har han gjort, siger Lars Trie, der er direktør på Frederikshavn Bryghus. I løbet af i år har brygmesteren ad flere omgange forsøgt at brygge en øl med en høj alkoholprocent. Den hidtidige Danmarksrekord for den stærkeste øl brygget på klassisk vis lød på 17,6 procent, og den rekord er nu blevet slået af Frederikshavn Bryghus. - Hårene rejste sig, da vi fik at vide, hvor stærk den er. Det var vi meget glade for. Det er ikke hver dag, man laver en Danmarksrekord, siger Lars Trie. Eksperimenterer med endnu højere procenter Med titlen som Danmarks stærkeste øl følger også en naturlig interesse fra ølentusiasterne. Det har det nordjyske bryghus allerede mærket, men der er dog tale om et luksusproblem. - Vi har i hvert fald 2300 liter i tanken, og hvis vi sælger det hurtigt, så brygger vi noget mere, siger Tom Schafferhans. Det store spørgsmål er nu, hvor længe Frederikshavn Bryghus får lov at beholde deres nyerhvervede Danmarksrekord. De forventer, at andre bryggerier vil forsøge at tage titlen fra dem, og derfor har brygmesteren også nogle esser i ærmet. - Vi har gang i lidt forskning. Målet med denne øl er, at den smager godt, og at den smager af øl. Vi har andre forsøg i gang med lagerøl, men det er ikke noget, vi kan snakke om nu, siger Tom Schafferhans. Den stærke øl fra Frederikshavn Bryghus bliver frigivet 19. september, hvor den vil være at finde på udvalgte butikshylder og værtshuse. På Munkebo Brewery på Fyn har man brygget en øl med en alkoholstyrke på hele 35 procent. Claus Christensen, der er direktør hos Munkebo, fortæller, at Tesla in Space, som øllen hedder, dermed er Danmarks stærkeste øl. Dertil skal tilføjes, at det stærke øl fra Fyn er brygget ved hjælp af frysekoncentration, det er øllet fra Frederikshavn Bryghus ikke.

Opsummering:
En almindelig pilsner har en alkoholprocent omkring de fem, men på Frederikshavn Bryghus mener de langt fra, at sådan en øl er stærk nok. Derfor er de klar til at sende Danmarks stærkeste ø, der er brygget på traditionel vis, ud på hylderne.